Papersnake/gushiwen huggingface dataset:
禅智寺送月上人归黄山
陆弼（明代）

长芦初问法，归去畅玄宗。
一衲空山里，孤云何处逢。
寒潭独夜月，秋雨旧房松。
回首茱萸路，相思隔暮钟。
题寺壁
冯京（宋代）

韩信栖迟项羽穷，手提长剑喝秋风。
吁嗟天下苍生眼，不识男儿未济中。
谢公约惠墨竹图
杨杰（宋代）

幽人渍墨写成竹，变化琅玕作玄玉。

公约赠我两大轴，不比丹青凡草木。六月都城苦炎燠，车马纷纷正驰逐。

曲台官冷昼掩关，净扫虚堂展霜幅。帘间忽有微风来，不动纤枝清满屋。

忆得扁舟载雪时，曾寄会稽江上宿。
雨中
胡仲参（宋代）

愁坐黄昏掩客扉，风翻霜叶满庭飞。
孤灯挑到寒更尽，犹有行人带雨归。
摸鱼儿（过东平有感）
汪梦斗（宋代）

忆旧时、东方□郡，东原尽是佳处。梁都破了寿南渡，几遍狐号鳝舞。君试觑。环一抹荒城，草色今如许。芳华旧地。曾一上飞云，歌台酒馆，落日乱鸦度。

吟情苦。滴尽英雄老泪。凄酸非是儿女。西湖似我西湖否。只怕不如西子。秋欲暮。要一看秋波，又自催归计。休□浪语。待过江说与，高车驷马，今是朝天路。
送杨日卿移任潘原
吕陶（宋代）

谪宦成流落，移官自宠恩。穷通虽异迹，得丧尽忘言。

车马动行色，江山劳别魂。关西三十世，祠下见云孙。
越十日陪使君汪内翰复来
黄公度（宋代）

雅制初仍旧，佳名留至今。
城依刺桐古，亭入芰荷深。
尊俎宾僚集，旌麾刺史临。
自公多暇日，及此豁尘襟。
雨后
孙衣言（清代）

微雨窗外过，庭柯出新沐。槛户依春风，疏帘纳余绿。

气候乘滋长，生机日葱蔟。玩时适旷衷，感物触遥目。

我有涧中芦，南薰已芳馥。白云不出山，依依在曾麓。
赠严童子（严司空孙字照郎十岁能赋诗往往有奇句）
元稹（唐代）

卫瓘诸孙卫玠珍，可怜雏凤好青春。解拈玉叶排新句，

认得金环识旧身。十岁佩觿娇稚子，八行飞札老成人。

杨公莫讶清无业，家有骊珠不复贫。
句
曾几（宋代）

断崖韦偃树，小雨郭熙山。
与释惠江互谑
程紫霄（唐代）

僧录琵琶腿， ——程紫霄

先生觱栗头。 ——释惠江
三学山夜看圣灯
徐氏（宋代）

圣灯千万炬，旋向碧空生。细雨湿不暗，好风吹更明。

磬敲金地响，僧唱梵天声。若说无心法，此光如有情。
范潞公去官归里
史大成（清代）

山色故园好，妒君归及春。诗从携杖得，名以去官真。

林笋甘于蜜，湖莼绿似蘋。试看纸尾署，谁不叹风尘。
兵乱后自嬄杂诗 其二十六
吕本中（宋代）

重到江头宅，荒残足叹嗟。新乌忽栖树，旧犬已辞家。

月淡初回梦，风轻不落花。相亲为部曲，弓剑作生涯。
又和少章别
李弥逊（宋代）

非无山林意，去住亦随缘。
落日有归翼，乱山犹着鞭。
风檐依路湿，烟树著行圆。
沮绝归时思，新诗句句传。
江神子·丹华虚托假形骸
侯善渊（元代）

丹华虚托假形骸。久沈埋。惹非灾。冗冗蜉蝣，都被死生催。顿觉悟知亡彼我，任空色，眼中来。海底金乌初出现，碧天开。绝纤埃。密布天光，光奕面前回。交灿瑞童颜胜玉，似雪映。一枝梅。
蓝田山庄
宋之问（唐代）

宦游非吏隐，心事好幽偏。考室先依地，为农且用天。

辋川朝伐木，蓝水暮浇田。独与秦山老，相欢春酒前。
被花恼
蒋敦复（清代）

潇潇昨夜画楼东，微雨五更侵晓。春睡瞢腾绪欢少。

起来独自，寻思好梦，梦触银屏觉。禅榻外，鬓丝风，镜中瘦影谁同照。

只怕不归来，那是天涯怨芳草。吴笺百幅，细字缠绵，往事都题到。

纵千言万语劝人愁，又何似、相逢任伊恼。怎等得，燕子梨花春渐老。
留别邓南夫四首 其三
陈渊（宋代）

有子才如汗血驹，新门高大可容车。故应袖手藏深渺，怜我冰霜涉畏途。
望黄山诸峰
释岛云（唐代）

峰峰寒列簇芙蕖，静想嵩阳秀不如。
峭拔虽传三十六，参差何啻一千余。
浮丘处处留丹灶，黄帝层层隐玉书。
终待登临最高顶，便随鸾鹤五云车。
三月十一日大阅偶作三绝句 其二
晁说之（宋代）

风旗且好冈头看，汉马休论塞外期。前日将军刘越石，功名不及一篇诗。
感怀一首
张温（金朝）

弥月不出门，出门沙涨东风昏。老树摆撼轰雷奔，鬼物叫啸山前村。

侨居客子惊心魂，归来绕屋寻兰荪。兰荪落索灵苗髡，主人醉倒老瓦盆，衣袖半带淋漓痕。

芸芸萧艾同归根，天生天杀何怨恩。糟床与翁共清浑，绝胜被发叫帝阍。
次韵李舜臣 其二
陈璘（明代）

不有将军在，谁扶国势危。逆胡驱晨日，妖气卷今时。

大节千人仰，高名万国知。圣皇求如切，招去岂终辞。
陈。临春阁
孙元晏（唐代）

临春高阁上侵云，风起香飘数里闻。

自是君王正沈醉，岂知消息报隋军。
长相思（题丈亭馆）
杨适（宋代）

南山明。北山明。中有长亭号丈亭。沙边供送迎。

东江清。西江清。海上潮来两岸平。行人分棹行。
齿痛戏成三首
汪炎昶（宋代）

齿应宜脱落，发已旧苍浪。
内食定无分，茹蔬独见妨。
动疑难再稳，痛似忽微长。
舌在吾何患，休看肘后方。
送田济之扬州赴选
皇甫冉（唐代）

家贫不自给，求禄为荒年。调补无高位，卑栖屈此贤。

江山欲霜雪，吴楚接风烟。相去诚非远，离心亦渺然。
闰九月重九与父老小饮四绝
苏辙（宋代）

九日龙山霜露凝，龙川九日气如烝。
偶逢闰月还重九，酒熟风高喜不胜。
折荼蘼
王恭（明代）

手挽长条刺拂衣，淡黄疏白共芳菲。五陵年少无拘系，落尽残香未肯归。
送天台李明府贯一归越
林表民（宋代）

赤城谭旧令，为政且鸣琴。
涧瀑知清操，山云识苦吟。
自甘微贱拙，谁信勒碑深。
归路春风近，烟花绕禁林。
上王公明寿四首 其一
王质（宋代）

缑氏吹箫远，王家奕叶光。昔多称建业，今独盛安阳。

泰华何曾老，江河各自长。一名重两火，与宋大休祥。
自感
白居易（唐代）

宴游寝食渐无味，杯酒管弦徒绕身。

宾客欢娱僮仆饱，始知官职为他人。
题多宝寺水阁
宋祁（宋代）

宝坊云构压河流，梁日东南宿雾收。
湧塔千层排候雁，丛楹四注倚阴虬。
低翻楚蕙鲜风晓，横逗吴飚下濑秋。
暇日便堪供赋笔，不烦王粲更登楼。
游秀峰寺
刘无降（宋代）

晓乘轻舸出江城，晚上篮兴欲倦行。
尽日松风乡岩石，小窗听作泉声。
如梦令 别恨
沈宜修（明代）

残月斜窥帘色。香烬梦回难觅。正是断肠时，禁得许多相忆。

岑寂，岑寂。雁唳一声寒碧。
画堂春 春院晚景
陈霆（明代）

新晴庭院晚香迟。柳梢先有鸦栖。东风特地报花期。

吹进帘帏。

栖信未来燕子，春寒犹泊罗衣。落梅砌上月痕移。

人立多时。
别赵叔
赵蕃（宋代）

汉廷无出右，天下举归心。
岁晚雪霜干，春余桃李阴。
班崇贰卿贵，掾落五溪深。
勿谓无回雁，邮传可嗣音。
得董都官书因为寄四首 其四
韦骧（宋代）

登临何以慰相思，把酒开编读旧诗。正是去年酬唱景，春风花草半离披。
为郑彦林题渔樵耕牧四画 其二
王恭（明代）

谷口云深夕磬微，隔林樵唱数声稀。兴来一片松萝月，长为清光入夜归。
宿嘉宗师一清山房
谢承举（明代）

上方灯火得依禅，惠远惭予旧有缘。閒与白云分半榻，清同老鹤卧孤烟。

惊心往事三更雨，过眼流光十二年。晓枕偶醒丘壑梦，满窗山鸟正绵绵。
摸鱼儿·盘门晓发舟中忆媚波楼叠前韵
姚燮（清代）

恼无情、晓风一霎，碧烟遮断城树。篷窗半拓斜眠好，恨影浪花树聚。

秋几许。堕一枕凉云，梦湿芙蓉露。醒来又误。道呜咽琼筝，还歌子夜，瘦燕舵楼语。

怜侬否。谁赠洞庭芳杜。江潭憔悴徐庾。媚波楼上初三月，剩有鸳鸯飞度。

眉尚妩。料后夜凄凉，读到罗襟句。依依柔橹。算四岸遥山，一湖冷照，依旧送人去。
古意二首 其二
刘诜（元代）

南方有佳人，天质辞红妆。素手映轻雪，明珰照罗裳。

二月千花开，笑语春风香。盈盈水晶帘，丹云贯疏房。

自倚绝世姿，鬒鬟不能霜。秋叶鸣西楼，城乌啼夜凉。

高节良自固，谅不悲年芳。
石孙受命
方岳（宋代）

圣泽如春雨露宽，弃遗犹不绝衣冠。
万钉宝带翁无分，一幅花绫孙有官。
得免白丁何啻足，亲曾黄甲不堪看。
九经幸自澜翻熟，但守青灯雪屋寒。
游洞霄
张继先（宋代）

洞霄深处日栖真，仙子亲曾此致身。
凤阙有人来献礼，溪声山色愈增新。
缴回太守赵庸斋照牒
何基（宋代）

闭关方喜得幽栖，何用邦侯更品题。自分终身守环堵，不将一步出盘溪。
赋道傍菊 其六
赵蕃（宋代）

黄菊花中黄蝶飞，似怜节晚怅馀晖。春风桃李明年事，十月清霜何处归。
和毋仲山雨后 其五
苏过（宋代）

吾庐不知暑，心闲自清凉。醉乡岂难入，不假陶令觞。

白发我摧朽，青云子轩昂。溪山会先往，簪组未汝忘。
采桑子·心期昨夜寻思遍
晏几道（宋代）

心期昨夜寻思遍，
犹负殷勤。
齐斗堆金，
难买丹诚一寸真。
须知枕上尊前意，
占得长春。
寄语东邻，
似此相看有几人。
补乐府十篇 其七 帝陶唐氏之乐歌
曹勋（宋代）

鸿惟烈祖，启迪后人。皇皇上帝，俾予字民。民协平康，帝命式臧。

俾彼陶唐，光于万方。万方亿宁，亦莫我敢承。如天之运，如日之升。

孰知其极兮，不可得而名不可得而称。
中秋觅酒
宇文虚中（宋代）

今夜家家月，临筵照绮楼。那知孤馆客，独抱故乡愁。

感激时难遇，讴吟意未休。应分千斛酒，来洗百年忧。
牛渚矶登太白楼
祝维诰（清代）

太白没已久，太白楼尚传。登楼豁达开江天，云帆雪浪飞槛前。

我生不见高歌痛饮之狂态，但见锦袍乌帽奕奕真神仙。

矶头明月常依然，骑鲸一去何时还。山鬼来窥猿狖啸，冯夷不怒蛟龙眠。

青山小谢宅安在，镜湖贺监归何年。谁来共此玩风景，江边酒瓮空满船。

余既不能酌一斗，亦不能吟百篇，独有烟霞痼疾可以相周旋。

君不见萧尺木，四壁图名山，朝暮供养惟云烟。峨嵋雪，匡庐泉，鸡鸣日观泰岱颠。

明星玉女华顶连，苍茫元气窥无端，恍然置身万里间。

当年太白爱游涉，指点虚无应遍识。焉能鞭白日兮御清风，拍肩挹袂群仙中。

逍遥八极任来往，直与此楼今古同。
次韵胡明仲见寄二首 其二
朱翌（宋代）

柳州非国语，意恐乱诗书。去草绝根本，立言推绪馀。

断疑先近似，反己问何如。岁晚飘零甚，归欤指敝庐。
同陈彦国汎湖
仇远（元代）

斜堤高柳绿连天，且系閒人书画船。
花事已空三月后，湖光还似十年前。
洛阳园囿惟诗在，江左英雄托酒传。
亦欲扣舷歌小海，恐惊沙上白鸥眠。
次韵十一叔芍药五绝
杜范（宋代）

手把春花已后春，锦容入眼更成新。
凭栏落日浑无□，倍觉君诗信有神。
渔具诗·钓车
陆龟蒙（唐代）

溪上持只轮，溪边指茅屋。闲乘风水便，敢议朱丹毂。
高多倚衡惧，下有折轴速。曷若载逍遥，归来卧云族。
同张中卿吴而待黎惟敬梁思伯何少羽游崇胜寺得霞字
欧大任（明代）

步入招提境，鸣钟日未斜。僧开白莲社，峰度赤城霞。

一径苔仍滑，双林桂已花。皈依更何日，听尔演三车。
送孙求仁官黄冈
周紫芝（宋代）

黄冈古淮邦，其大不如斗。谁知隔岸山，万马日奔走。

有数着诗人，此地实林薮。顷来当盛年，王公号贤守。

三年江上杯，快饮竹楼酒。东坡营雪堂，始种坡前柳。

至今有遗迹，过者为回首。后来老门生，词翰玉堂手。

谪官茅三间，门巷无鸡狗。孙郎饱文艺，贫病亦已久。

着履知有土，捉衿乃见肘。抱经官残州，一饱亦难偶。

论文有馀日，为我访白叟。遗事倘可书，尚足寄衰朽。

慎勿止寒温，作书问安否。
章少机建少阁用陈伯强韵
何异（宋代）

楼居草草假三间，便觉星辰手可攀。
最喜坐中先得月，不妨睡处也看山。
林疏啼鸟秋弹曲，天阔飞鸿晓卷班。
对镜清吟无限好，典衣冷债几时还。
庭下菊
沈辽（宋代）

夷天九月尾，秋气殊未肃。病士蒙葛衣，正如庭下菊。

忆昔移菊初，夏暑方烦溽。瘴山旱无雨，憔悴兹不足。

安得望茅茨，窃自譬松竹。神仙久视药，孤根寄穷谷。
惜小园花
白居易（唐代）

晓来红萼凋零尽，但见空枝四五株。

前日狂风昨夜雨，残芳更合得存无。
题李沆林园
卢纶（唐代）

古巷牛羊出，重门接柳阴。闲看入竹路，自有向山心。

种药齐幽石，耕田到远林。愿同词赋客，得兴谢家深。
次秀野韵题卧云庵
朱熹（宋代）

君家丘壑本圆成，何意寻荒入翠屏。为爱晴云荐孤枕，故将闲日付新亭。

梦魂寂寂衣裳冷，心事悠悠简策青。更把枯桐写奇趣，鹍弦寒夜独泠泠。
刈麦行
范成大（宋代）

菊花开时我种麦，桃李花飞麦丛碧。多病经旬不出门，东陂已作黄云色。

腰镰刈熟趁晴归，明朝雨来麦沾泥。犁田待雨插晚稻，朝出移秧夜食麨。
下沱张西叔牡丹号奇品以诗寄花因用韵谢
阳枋（宋代）

天香吹落五云来，满眼浮花只浪开。
国色不关朝得酒，妆台漫饮紫金杯。
赋得取人以身得贤字五言八韵
陈朝新（清代）

门将开吁俊，馆更辟招贤。莫漫求人切，须从正己先。

无双才自求，帷一学宜专。玉尺何由准，金绳本不偏。

望风钦九德，指日定三铨。乐育菁莪什，威仪菉竹篇。

分官迟命巽，立政早乘乾。圣学唐虞绍，翘材遍八埏。
采桑子（送彭道微使君移知永康军）
黄庭坚（宋代）

荔枝滩上留千骑，桃李阴繁。燕寝香残。画戟森森镇八蛮。

永康又得风流守，管领江山。少讼多闲。烟霭楼台舞翠鬟。
豫章城
吕南公（宋代）

西山东下古池隍，增饰依稀问晚唐。平世但严民筦钥，乱时曾晚贼金汤。

春归旧堞多芳草，鸟聚荒陴正夕阳。也欲登临赋风物，自怜才笔厌忧伤。
登阊阖城
周南（宋代）

阊阖开城郭，东南见此州。
尊安山体奠，柔静土田收。
易野曾兴国，崩台早得秋。
閒民无职事，力食愧锄耰。
题广信府李经历仲谋所藏画 其四 折梅图
郑真（明代）

冰雪天高独鹤飞，山中处士薜萝衣。岁寒清节凭谁共，折得梅花及早归。
答问诗十二篇寄呈满子权其九水车谢龙
王令（宋代）

水车谢神龙，下竭固无奈。
旱则我为用，尔龙尚何谓。
杭州杂诗和林石田
汪元量（宋代）

世变长椎髻，时更短后衣。
魏庭翁仲泣，唐殿子孙非。
树秃鸦争集，梁空燕自归。
断桥春已暮，无赖柳花飞。
王孝子诗
缪沅（清代）

丁徭日繁重，闾户多逃亡。文安王氏子，飘泊辞故乡。

弃我旧井灶，舍我旧耕桑。甘心杂匹耦，各自东西翔。

故乡不能归，涕泣泪如雨。一灯何荧荧，健妇耆门户。

生儿在襁褓，日夜尚须乳。儿生未十期，儿志如成人。

上堂见阿母，儿有平生亲。儿生不如父，儿不如鲜民。

阿母为儿言，汝父久埃尘。上天与入地，欲见愁无因。

孝子闻母言，含泪声酸辛。团圞复团圞，为儿授家室。

登堂见花烛，吞声哭不得。儿生未识爷，何以安枕席。

誓辞连理枝，永远事行役。再拜阿母旁，泣血涴颜色。

出门何所之？惘惘别里门。长号感行路，天地为之昏。

日则望云驰，夜则戴星奔。飞篷罥天末，何处寻本根。

行行大壑旁，僵卧荒祠外。精诚动木石，魂魄交冥昧。

开门撮老叟，梦中与神会。午食见指南，莎羹未粗粝。

当归乃隐语，不闻附子脍。迤逦入东南，山泽形神枯。

黄沙蚀颜面，疮痍生肌肤。果然带山下，梦觉逢精庐。

佛香飘院落，有客苍髯须。询知旧乡里，惊喜立坐隅。

寻声犹识得，精神相感孚。父子抱持哭，泪落千僧徒。

殷勤劝还乡，缁林戒行李。入门见老妻，毁颜已暮齿。

新妇洁盘餐，为翁具甘旨。至行格天地，和气浃乡里。

高曾遗矩矱，子孙遍朱紫。至今道旁人，齐歌王孝子。
谢监丞子长雪中四绝
喻良能（宋代）

国子先生老宦游，十年学省一狐裘。
饥雷有意鸣蝉腹，寒粟无端起玉楼。
暑夜
贺铸（宋代）

渴蝉呜中夜，木叶凝无风。
襟苧不加带，犹如被蒙茸。
三庚信可畏，一扇曾何功。
安得解民愠，苍梧理古桐。
立秋日呈梦锡
孔平仲（宋代）

今日才立秋，凉风已萧瑟。我不感时节，念子行有日。

忆初同赴官，相后惟一月。子先脱然去，我独不得发。

江边舍未还，汴上生计足。

古之仕为荣，今则富者福。子随鸿鹄高，我恋升斗食。

岂徒别离悲，更有长太息。
自讼
薛季宣（宋代）

学问非干禄，宦游端为贫。生惭挽船令，羞杀采芝人。

求牧知平陆，无浆卖棘津。读书心愧否，何日是来春。
闻鸡
邓林（宋代）

不因风雨不分明，羞杀谯楼打乱更。
世上公侯多改节，无人肯听丑前鸣。
武夷九曲
叶梦鼎（宋代）

兴穷九折更悠然，棹转船头障去川。
留取洞中无尽意，桃花水暖鳜鱼天。
和参谋参议寻春
陈渊（宋代）

二老俱传正始音，春来诗思转精神。风前未展垂天翼，笔下空闻掷地金。

晓日若将开霁色，宿云先已弄轻阴。落花流水年年事，只恐桃源不可寻。
寄湖州韩中丞
刘禹锡（唐代）

老郎日日忧苍鬓，远守年年厌白蘋.终日相思不相见，长频相见是何人。
金陵杂兴二百首
苏泂（宋代）

疋马东来说晋元，当时一统笑三分。
如今寄食城隍庙，异代君臣莫更论。
寄赠桃林尉史温
魏野（宋代）

知韫才能负壮心，莫嗟作尉尚湮沉。
幽求起去登台席，居易徵来入翰林。
望气台边桑柘密，弃繻关畔水云深。
怜君况是徵君后，闲擬秋凉策杖寻。
即事
史弥宁（宋代）

翠屏珠幌水沉烟，日日春风醉筦弦。
得似南湖老渔隐，短蓑铜斗白鸥前。
再赋二首呈奇父
陈与义（宋代）

香遍东园花一枝，寻花觅路忽成迷。
先生莫道心如铁，喜气朝来横角犀。
访赵王北园荷池
袁说友（宋代）

小熟乌程酿，重游习氏园。
乱蝉依柳噪，疏雨趁荷喧。
短棹双溪静，轻鸥一羽翻。
青山满归路，新月送黄昏。
郴士为作暖阁既成是夕雪作喜而成诗
李光（宋代）

暖阁初成荷北邻，欢然一笑欲烘春。香烟苒苒萦纡转，鼻息齁齁出入匀。

睡美忽惊天曈昽，夜寒谁怕脚舒伸。老兵来报雪床厚，准拟明朝共饮醇。
发昭亭
梅尧臣（宋代）

春泥深一尺，车马重重迹。
亲旧各还城，山川空向夕。
今朝水平各，不畏舟碍碛。
始随湍涨发，已入青苍壁。
落日未逢人，孤村望来客。
泱泱漫田流，青青被垅麦。
欲霁鸠乱鸣，将耕杏先白。
我无农亩懃，千里事行役。
寄谢昭亭神，果不吝深泽。
唐公兄惠顾海上既行辄有诗奉送
李之仪（宋代）

忆昨扁舟下京口，六月江头浪如吼。一笑还寻浮玉叟，山半飞云似招手。

月明上船萦宿酒，倒摘沈星疑犯斗。夜深归梦彻东吴，觉来落月穿疏牖。

山僧流连强终日，黄昏归鸟凌风疾。玉骨萧森病枕馀，一语才交复相失。

先生高节如古人，薄宦淹回行路尘。海城寄食不自给，暂喜持杯同探春。

春风花草来踆踆，微红淡绿意旋新。相从白发情未压，底事促别声悲辛。

淮陵欲到嗟无因，想见蔓草萦龙鳞。浦光亭南拍堤水，冉冉落日低孤坟。

到时春色应已迟，满树黄鹂初啭时。凭将一曲原头泪，为洒南坟松树枝。
临终偈
释行元（宋代）

来亦无所从，去亦无所至。
来去既一如，春风满天地。
春雨晚晴
廖国恩（清代）

好雨初过后，林泉景最赊。绿添沿岸柳，红放隔墙花。

深树时闻鸟，方塘未断蛙。杖藜频徙倚，山外夕阳斜。
苦雨
刘敞（宋代）

东风十日不肯回，浓云猛雨无时开。纷然万瓦垂组练，忽变百时吹尘埃。

河鱼无翼蹈平陆，水鸟哺子升高台。羲和送日不竟夜，阳乌翅湿方摧颓。

腐薪数吹不堪湿，灵井已满无用汲。大衢泥潦安得出，败瓦漏缺端愁入。

街头红粟更腾踊，岁晏敝裘方缀缉。黄花荧荧独不忧，怅然为尔临风立。
山庄酬雪湖见过二首用前韵 其二
谢迁（明代）

千顷玻璃四面山，阆风玄圃在人间。不妨石壁高垂锁，谁识青牛蚤度关。

看竹兴来那问主，采莲歌罢且归湾。旁人笑指湖边景，天与閒翁任往还。
踏冰过雪斋
释函可（明代）

寻风寻雪欲寻谁，北里先生睡起迟。千片冻云沉地骨，一方清鉴照僧眉。

草鞋易滑肌羸后，拄杖忽停诗到时。便使不禁死亦得，枯骸千古浸冰池。
南柯子
黄庭坚（宋代）

万里沧江月，波清说向谁。顶门须更下金槌。只恐风惊草动、又生疑。

金雁斜妆颊，青螺浅画眉。庖丁有底下刀迟。直要人牛无际、是休时。
寄南岳白莲道士能于长啸
齐己（唐代）

猿猱休啼月皎皎，蟋蟀不吟山悄悄。

大耳仙人满颔须，醉倚长松一声啸。
初拜使命抵家作 其二
王世贞（明代）

乍出城东门，秋禾郁离离。池塘渐为窞，鸡犬亦声微。

冠者五六人，不能具裳衣。庐舍虽如昨，亦复少光辉。

借问何所因，何以不成辞。摇手长吏嗔，恻怆涕交颐。
春尽后园闲步
邵雍（宋代）

绿树成阴日，黄莺对语时。
小渠初潋滟，新竹正参差。
倚杖疔吟久，携童引步迟。
好风知我意，故故向人吹。
麻姑道中
吕南公（宋代）

山翁种树不差择，桃李无穷杂松柏。风吹阳和入芳根，万白千红映苍碧。

猴藏鸟啄人恣窥，桃李实熟无完枝。由来未可论坚脆，松柏材成斧斤至。
偈颂一一二首 其三十八
释清远（宋代）

狸奴白牯念摩诃，猫儿狗子长相见。诸禅客，荐不荐。

若言自性本圆明，大似扪空追闪电。
寄题钓台
释元肇（宋代）

汉代高人曾钓此，至今山水有清辉。多年祠像真还不，旧日台矶是也非。

尚想扁舟成独往，问他明月几时归。双双鸥鹭应相识，飞落前滩更不飞。
罗浮放歌
黄培芳（清代）

我思太古洪荒来，川泽融液山胚胎。水流山峙天地奠，更有离合何奇哉。

尧时九年嗟澒洞，禹甸九土犹蒿莱。水患怀襄极泛滥，山疑飘荡无根荄。

相传神山在渤海，三峰上耸金银台。一朝蓬莱失左股，南溟涌出浮崔嵬。

巨灵有意故附会，罗浮合并难中开。铁桥横互入云汉，造物好奇为此玩。

两仪原自太极生，二山定有元精贯。旷观五岳镇中原，衡山乃在诸夏半。

罗浮徒以佐命名，杰出空负炎州冠。北岳既临北地隅，南岳合居南海畔。

不尔当推粤岳崇，肇锡嘉名成壮观。仙居第七古洞天，畸人逸士求神仙。

稚川获得丹砂日，安期不遇祖龙年。竹符丹灶本荒忽，灵禽异蝶还蹁跹。

逃名洗耳来古涧，尽醉卖酒余平田。当时周罗诸钜公，流连景物兹山中。

儒先岂有烟霞癖，山水偶契仁智胸。粤洲祖，泰泉翁，居山著述侔化工。

图经特为辟真面，贤关何意埋荒丛。今秋我来追奇踪，遥探四百三名峰。

飞流万丈白练素，列岫千朵青芙蓉。出门前导呵哑虎，入室近玩摩铜龙。

忽看云气骤弥合，翻似海色翻鸿濛。阴晴朝暮各变态，淡浓远近纷修容。

荒村几度绽梅萼，古亭尽日吹松风。峦烟蜑雨忆坡老，参横月落怀师雄。

我生未得游五岳，五岳披图思大略。莽苍崇宏定有余，幽秀灵奇当不若。

我与山灵信知己，山灵于我如有约。使我来时风日佳，天公为我净林壑。

题诗何必碧纱笼，放怀且倒金樽酌。
自陈适齐戏题
苏辙（宋代）

庠斋三岁最无功，羞愧宣王禄万钟。
犹欲谈经谁复信，相招执龠便须従。
陈风清净眠真足，齐俗强梁懒不容。
久尔安闲长自怪，此行磨折信天工。
题润州甘露寺
张祜（唐代）

千重构横险，高步出尘埃。日月光先见，江山势尽来。

冷云归水石，清露滴楼台。况是东溟上，平生意一开。
题浯溪
李祐孙（宋代）

明皇何以倒颠危，林甫国忠成祸基。
妃子良心犹不悟，此机惟有九龄知。
晚到东园
陆游（宋代）

岸帻寻青士，凭轩待素娥。
官身苦日短，荒圃得秋多。
醉眼轻浮世，羁怀激浩歌。
功名从蹭蹬，诗酒且婆娑。
次陆太宰全卿题戴文进画卷七首 其五 凭阑待月
王世贞（明代）

十五团团月，当已离海岛。立残双莲瓣，夜色犹未好。

非关月出晚，应是侬来早。
元夜病起二首
陈造（宋代）

霁色莫澄鲜，和声入管弦。
人家无事日，时节放灯天。
璧月红尘外，东风绿酒前。
强陪儿女笑，病骨得轻便。
从吾阮掌教予表兄也偶瞻遗像感赋
区元晋（明代）

载瞻清像念飞黄，四十馀年驹隙忙。玄泽几回遗我恨，青刍无地为君将。

鹤鸣华表今何世，云覆仙潭有故乡。每忆舅家童稚日，不堪梨栗涕沾裳。
烟溪钓艇
乾隆（清代）

飘然蓑笠坐船唇，不挈渔僮独理纶。
傲志羞登隐逸传，钓鱼多有钓名人。
浪淘沙
颜氏（清代）

箫史韵凄凉。月冷筠廊。本来劲节傲冰霜。地下人间心一点。

幻影茫茫。

白发两高堂。暮景悲伤。亲调药饵检丹方。泪洒西风红叶里。

一带斜阳。
浣溪沙
杨冠卿（宋代）

洞口春深长薜萝。幽栖地僻少经过。一溪新绿涨晴波。

惊梦觉经啼鸟近，惜春归去落花多。东风独倚奈愁何。
月下
刘辰翁（宋代）

月色为酒吾为壶，仰天吸尽欲更沽。世界如入流离珠，东南大半江海湖。

微风白浪如摇须，子从我也有意无。跳身作势与泪俱，尝试入此观何如。

惜哉畏死非吾徒，呕出还尔桑田枯。仙人嗔我涴六铢，醉中无力能分疏。

汝自失脚如逃逋，弹指咄咄汝负吾。
虎丘
孙觌（宋代）

梦里清游一瞬间，苔留屐齿尚班班。千章古木秃如赭，百尺老班寒更跧。

径欲乘桴蹈东海，那能拄笏望西山。人间俯仰成今古，青冢累累鹤未还。
赵师雄梅阴乍觉三首 其三
黎景义（明代）

星散云飞恨独长，那堪向晓月茫茫。银英缀雪留清脸，玉萼迎风动素裳。

离别靓妆心尚醉，徘徊孤影魄还香。空山寂寂谁相顾，翠羽无情语断肠。
寿楼春 其一 送王梦湘还武陵
程颂万（清代）

山中人由天。指桃花作历，秦后无年。阅尽前村斜照，后溪炊烟。

岩下路，今何船。但往来、东风翩然。怅若有人兮，舷歌乍阕，低抱水云眠。

人间世，归来篇。向茅檐曝日，松涧担泉。目断君山何处，二妃婵娟。

瓶有酒，琴无弦。吊几番、君臣山川。纵天问能知，知而不言。

终不传。
近吟
卫宗武（宋代）

泉石涓涓作玉鸣，天寒林静鸟无声。
松香一篆书横几，人与秋山一色清。
华亭百咏·秦女祠
许尚（宋代）

狼秦崇苛政，有女亦蒙冤。
欲吊兴亡事，神应耻重论。
钓台
沈说（宋代）

山束江流直素湍，羊裘立尽暮云寒。
早知钩饵成虚设，多却当时一钓竿。
送进士田卓入华山
姚合（唐代）

何物随身去，六经与一琴。辞家计已久，入谷住应深。

偶坐僧同石，闲书叶满林。业成须谒帝，无贮白云心。
桐江咏
四锡（宋代）

桐谿湛湛见游鳞，摇落枫林绕水滨。
秋色数行沙上雁，残阳一簇渡头人。
蓝鲜斤竹过深涧，雪吼寒潮入富春。
俱是谢公吟咏地，伊余何以继芳尘。
题龛岩十咏 其二 试剑石
滕斌（元代）

来访书岩有异踪，镆铘剖石试霜锋。石悬形带青蛇色，怪欲乘风化作龙。
题秋山平远图
载淳（清代）

好山无定姿，最喜秋林晚。云峰似几平，眺望一何远。

邈哉郭河阳，妙笔凌北苑。玉堂留画幢，旷若陟层巘。

正如湖海士，物外得嘉遁。又如蕴藉人，含意独深稳。

为吟画中山，秋入新诗本。遥知石桥边，有人方策蹇。
宿悬泉驿
贾岛（唐代）

晓行沥水楼，暮到悬泉驿。
林月值云遮，山灯照愁寂。
次韵承君见寄 其二
邹浩（宋代）

生平勋业在诗书，黑绶翩翩下蕊珠。漳水功名未为最，他年丹槛更捐躯。
句
朱顯之（宋代）

空寻晋客维舟岸，不见秦朝避世人。
题问政山
陈鉴之（宋代）

冯轼邦君侈画熊，却来问政翠崖翁。
祗应兄念玄真子，不是堂无齐盖公。
千载棣佛教盛事，两丛慈竹亦清风。
跨鸾时过宣平老，明月箫声在半空。
念奴娇（献再一兄成室大任）
陈著（宋代）

轻衫短旆，几年来、游遍江南江北。扰扰浮生争富贵，金碧楼台满目。厦屋千间，夜床八尺，此理谁能烛。翩然归去，家山是事都足。

笑指旧隐逍遥，分猿鹤地，云顶栽花竹。乘兴生涯随处好，卜市心□新筑。山色窥帘，杏阴依户，门外从尘俗。朱颜雪鬓，清闲十二分福。
赠行如上人
唐求（唐代）

不知名利苦，念佛老岷峨。衲补云千片，香烧印一窠。

恋山人事少，怜客道心多。日日斋钟后，高悬滤水罗。
晨赴寒溪寺乾龙节道场所
薛季宣（宋代）

晓入招提旋即还，去何忙遽到非閒。寒溪日出射烟雾，退谷路荒埋草菅。

林尽远峰晴历历，丛深流水暗潺潺。归途钟鼓依稀似，将谓禅居别有山。
题双庙
郭知运（宋代）

唐祚中不振，孽胡恣奸骄。
君德弗克终，治乱在一朝。
渠魁睥神弗，四海俱动摇。
向来为厉阶，其迹已冰消。
中兴功孰盛，张许冠百僚。
堂堂二公烈，千古名不凋。
义胆极华岳，忠肝齐斗杓。
平生慕节义，卜居祠匪遥。
丹青就湮郁，古屋风萧萧。
英灵如可问，激懦讨惛妖。
题清胜轩
白玉蟾（宋代）

满林幽竹夜来风，南极一点飞寒空。
玉炉异香绕琳宫，此间知有神仙翁。
清胜轩中颇幽绝，白须道士持檀笏。
眉毛掀起溪上云，眼光烁破峰头月。
琼房壁上挂瑶琴，把剑舞罢千古心。
蓬莱一别醉吹笛，今日一见歌长吟。
天只呵道绿烟起，满前工赵皆珠履。
倦虬缩尾青蛇死，弹指倾倒天河水。
砂篆一挥走神鬼，雷电霹雳动天地。
信知妙用古所无，犹未收拾归天衢。
月冷风清白鹤唳，宝旛飞霞绕玉壶。
武夷散人好诗酒，昔者见君今番又。
偈颂一百零九首
释可湘（宋代）

九日正当期，登高报众知。
黄花到处有，岂独在东篱。
难逢美景，采出一枝。
触目无人明此意，何妨自插满头归。
岁暇题茅茨
钱起（唐代）

谷口逃名客，归来遂野心。薄田供岁酒，乔木待新禽。

溪路春云重，山厨夜火深。桃源应渐好，仙客许相寻。
句
蒋密（唐代）

绮罗因片叶，桃李谩同时。
采桑子·马嘶人语春风岸
冯延巳（五代）

马嘶人语春风岸，
芳草绵绵。
杨柳桥边，
落日高楼酒旆悬。
旧愁新恨知多少，
目断遥天。
独立花前，
更听笙歌满画船。
次韵陈鲁望郎中
喻良能（宋代）

笔底词华盛，宁论大小山。
敷腴建安际，古澹贞元间。
未许窥三昧，时容见一斑。
草堂诗律在，风味唤仍还。
初到蕲州
刘挚（宋代）

卜筑南城三径开，宽恩容此养衰颓。舟从滟滪堆中出，人是邯郸道上回。

憔悴幸非兰泽去，因缘如为祖山来。江湖本是忘机地，笑许残年付酒杯。
踏莎行
欧阳修（宋代）

碧藓回廊，绿杨深院。偷期夜入帘犹卷。照人无奈月华明，潜身帘恨花深浅。

密约如沈。前欢未便。看看掷尽金壶箭。阑干敲遍不应人，分明帘下闻裁剪。
感怀
文徵明（明代）

三十年来麋鹿踪，若为老去入樊笼。
五湖春梦扁舟雨，万里秋风两鬓蓬。
远志出山成小草，神鱼失水困沙虫。
白头博得公车召，不满东方一笑中。
寓兴十首
张至龙（宋代）

夏月灌鞠根，见花在秋日。
先时不施工，临花已何及。
景逊以诗招棋因答
文同（宋代）

待阙官期远，侨居客思多。
许时闲日月，愿与局中磨。
偈颂六十首
释昙华（宋代）

元正启祚，更无回互。
万物咸新，截铁斩钉。
应时纳祜，跳出窠臼。
孟春犹寒，言端语端。
知事头首，各各希有。
云堂大众，雍容郑重。
柳枝词七首
张咏（宋代）

远映天街近绕池，长条无力自相依。
上阳宫女愁方绝，又是东风有絮飞。
为房仲赠姬人时斋素独居一室
胡应麟（明代）

尽抛铅粉着袈裟，长日焚香诵法华。不学杨枝辞白傅，暂同桃叶住王家。

台深弄玉鸾箫断，殿锁飞琼鹤驭遐。自是莲花离火宅，子猷狂兴为谁赊。
莫士元画
童冀（明代）

天下几人画古松，近代独称唐棣好。莫郎棣也里中子，每见虬枝惊绝倒。

闭门一月坐风雨，败壁颓垣恣挥扫。不知何年得神助，意匠经营出天巧。

晴窗示我双松图，满幅烟云生缥缈。高堂六月无炎蒸，飒飒悲风起林杪。

蛟龙欲雨动鳞甲，虎豹挐空奋牙爪。孤根盘盘踞厚地，高标落落撑晴昊。

叹息徂徕久荆棘，何处丘原存合抱。客边忽遇许玄度，要我林泉共幽讨。

君家弁山古云麓，岁岁耕云种碧草。松根茯苓如斗大，便拟服食思轻矫。

只恐明堂须栋梁，长材未许山林老。
伤春二首拟近体 其二
周紫芝（宋代）

一幅轻纱老秃翁，半帘疏雨著东风。长条柳伴短条舞，深色桃欺浅色红。

愁思但知嫌酒薄，客情终不似春浓。尽将黑海无名障，付与邯郸一梦中。
黄草峡听柔之琴二首
元稹（唐代）

胡笳夜奏塞声寒，是我乡音听渐难。

料得小来辛苦学，又因知向峡中弹。

别鹤凄清觉露寒，离声渐咽命雏难。

怜君伴我涪州宿，犹有心情彻夜弹。
过老鼠岐 其二
王十朋（宋代）

风水雨俱逆，舟行何太稽。安心出三峡，破胆上双溪。
王圣美三子补中广文生
黄庭坚（宋代）

王家人物从来远，今见诸孙总好贤。
三级定知鱼尾进，一鸣已作雁行连。
愧无藻监能推毂，愿卷囊书当赠钱。
归去雄夸向儿侄，舍中犊子剩狂颠。
六龄行效高适一首
黄省曾（明代）

六龄读书近灯火，垂髫开口谈今古。一亩莺花不敢窥，四时笔砚常辛苦。

早望青云转首生，狂期金印扬眉取。谁知坎壈三十年，碌碌布衣犹拜俯。

后生坐见登紫庭，耆旧纷看下黄土。远志从人笑鸿鹄，高才悔杀誇鹦鹉。

世间富贵岂足论，眼中龌龊何须数。荀卿邑邑不逢齐，尼叟皇皇仍在鲁。

身贱难辞官长轻，数奇惯受庸人侮。五湖烟水托妻子，海上清名荣父母。

意气吾凌霄汉高，文章人比虹霓吐。谢公曩昔起青山，郭相当时发行伍。

只恐蛟龙学未成，不愁他日无云雨。
和李殿丞仓中对菊三首
司马光（宋代）

文案渐消散，仓闲吏已稀。
庭空数蝶下，夜静一萤飞。
爱赏忽成句，淹留时忘归。
高情虽不系，遇此独依依。
晚霁独坐戏呈周元举刘希范许少伊同舍诸兄二首 其一
张守（宋代）

吏散无人迹，风回扫积氛。虚凉檐际得，远响静中闻。

树色深留暝，炉烟细袅云。此间应有句，端合与君分。
和尧夫先生安乐窝中好打乖吟
王拱辰（宋代）

安乐窝中名隐君，腹藏经笥富多闻。
一廛水竹为生计，三径琴多混世纷。
婉画旧尝辞幕府，少微今已应星文。
了心便是棲真地，何必烟霞卧白云。
南山
陈谠（宋代）

天造其山，在贵之阳。二十四峰，拔地峭刚。其山维何，如彼玉苍。

宅位于离，火德之祥。南山何有，有方其岩。若堂甚夷，若门者三。

穹者圆盖，植者羽参。石像天成，匪凿匪劖。陟彼山巅，有洞益奇。

南北户通，千里頫窥。伊晋之洪，采荣于斯。丹飞井霤，木润草滋。

昔我太宗，云章下贲。于皇仁庙，奎文狎至。岩处有辉，神护孔閟。

丕昭圣朝，声化远暨。南山不骞，天子万年。南山不朽，天子万寿。

无量惟寿，与天齐久。小臣作诗，永飏于后。
约李神白访冲虚观李九还鍊师
郑学醇（明代）

罗浮道士不相识，闻在葛洪丹灶西。已办短筇双不借，与君联步访丹梯。
太上皇帝閤春帖子 其二
许及之（宋代）

一声清跸乘舆来，来献双亲万寿杯。想见瑶池同宴处，要花开后便花开。
二月十四日晓起看海棠八首
杨万里（宋代）

晚得看花诀，丁宁趁绝农。
乘他醉眠起，别是一精神。
感怀寄乡友
杨时（宋代）

漫浪人间已十年，簿书扰扰日羁缠。
朱公漫有千金璧，季子初无二顷田。
篱下蹲鸱余晚实，云间紫鳖奋新拳。
淹留寸录空回首，一望乡关一怅然。
庆元二年皇后册宝十三首 其五
郊庙朝会歌辞（宋代）

骖翟崇容，袆鞠陈衣。戾止兰殿，夙兴椒闱。淑正宣华，粹明腾煇。

钦若有承，嗣音之徽。
夜雨
陆游（宋代）

齿牙摇动鬓毛疏，四壁萧然卧草庐。
急雨声酣战丛竹，孤灯焰短伴残书。
壮心未减从戎日，苦学犹如觅举初。
自笑坚顽谁得似？同侪太半已丘墟。
挽王厚斋尚书
牟巘五（宋代）

开庆言容悦，咸淳奏直前。
每逢时宰怒，自保哲人全。
垂世三千卷，归田二十年。
汾亭有遗操，独拍泪潸然。
喜迁莺 驾明府谢君荣膺旌奖 并引
符锡（明代）

瘴雨蛮烟。伫西风□尽，月满前川。水色柔蓝，山光列画，断崖芳树连天。

试问带牛佩犊，何如凿井耕田。争柰得，老布道东西，征讨频年。

堪怜。赖得琴堂分黑白，馀喘并周全。犬卧桑阴，雉驯麦垄，古来胜事空传。

且喜鸮书高荐，行看骥足骧腾。从今去，但仙凫迹远，魏阙心悬。
渔家傲 春夜
邹祗谟（清代）

多少游丝飘绣阁。画旗闲却秋千索。翡翠帘垂深院落。

春梦恶。金炉篆袅无人觉。

可奈风光今又昨。伤心独对葡萄幄。嫩柳三眠丝正弱。

风如削。惜花几度探红药。
黄巡检摄官八房场闻西岩有龙湫光怪
韩淲（宋代）

秋好西岩胜，閒身惜未游。桂花香乱石，枫叶暗长流。

蜡屐输君适，锦囊牵我愁。定知风雨夕，龙电震深湫。
点绛唇（钓台）
方有开（宋代）

七里滩边，江光漠漠山如戟。渔舟一叶。径入寒烟碧。

笑我尘劳，羞对双台石。身如织。年年行役。鱼鸟浑相识。
赵湖州东园杂咏和人韵·隽游
陈文蔚（宋代）

亭据高峰上上头，登临人世一沤浮。
嚣尘到此都遗尽，直欲乘风跨鹤游。
孙资深岁寒堂
周昂（金朝）

世态浮云日夜移，春兰秋菊各争时。此心铁石无人会，唯有庭前柏树知。
人日和同院 其四
李正民（宋代）

一三五七变而通，端月骎骎气已中。花胜菜羹新节物，柳条桃已旧春风。

诗成杜老曾悲雪，文就韩公向讳穷。我有乡名实不足，已将贫富任空濛。
苏仁仲计议挽章二首
吕祖谦（宋代）

幽栖略具便休官，帝遣蒲轮唤不还。
大似文元居道院，又如退傅过香山。
梦回帷幄青冥上，醉堕风波浩荡间。
向使胸中有荣辱，那能八十鬓毛班。
春日
彭汝砺（宋代）

青春久雨郊原暗，白日新开锦绣明。苒苒碧丝垂柳树，匀匀红粉上花英。

人生最贵逢辰乐，暇日终当载酒行。无为草玄成寂寞，便输风景属流莺。
临池曲
孟郊（唐代）

池中春蒲叶如带，紫菱成角莲子大。

罗裙蝉鬓倚迎风，双双伯劳飞向东。
送薛十九丈授将作主簿，分司东都，赋得春草
权德舆（唐代）

芊芊远郊外，杳杳春岩曲。愁处映微波，望中连净绿。

日暮藉离觞，折芳心断续。
游庐山涂中杂诗三首
曹勋（宋代）

去去忘回远，行行迫腊天。
江寒侵老泪，霜冷逼宵眠。
客路虽经至，归涂尚过千。
家山在台岳，南望几悠然。
述忧 其四
姚莹（清代）

至人游八极，搏弄日月光。不入生死途，宁有哀乐方！

与化无终生，何物可颉颃！所以老释徒，念此轻侯王。

或言学不至，时亦有所伤。木槿慕大椿，鹪鹩效凤凰。

物理非一致，大小不相量。斯言孰是非，万古终茫茫。
病移南窗下作
施渐（明代）

南窗堪处默，病里率天真。
静阅庄生传，闲观物外身。
疏槐千点雨，返照满衣尘。
何事常留此，东林谢主人。
客夜偶成
释绍嵩（宋代）

万里长为客，穷愁岂自宽。
年衰发种种，幽集夜漫漫。
风卷湖烟静，云收溪月寒。
天涯少知遇，唯有醉江干。
狷氏子
梁锽（唐代）

杏梁初照日，碧玉后堂开。忆事临妆笑，春娇满镜台。

含声歌扇举，顾影舞腰回。别有佳期处，青楼客夜来。
威仪辞 以上四首见西天目祖山志卷六
原妙（宋代）

山中卧。月落猿啼过。正堪眠，石室从教破。
怀庐山旧隐
若虚（唐代）

九叠嵯峨倚着天，悔随寒瀑下岩烟。深秋猿鸟来心上，

夜静松杉到眼前。书架想遭苔藓裹，石窗应被薜萝缠。

一枝筇竹游江北，不见炉峰二十年。
复友人上官藻
张孝忠（宋代）

风递鸿音过故城，悲秋烈士不胜情。
望穷云白生乡思，渴忆梅黄慰远征。
尘蔽碧天飚未扫，榻悬残月梦难成。
鲈肥却好君归去，千里如期倒屣迎。
和崔侍御日用游开化寺阁
吴少微（唐代）

左宪多才雄，故人尤鸷鹗。护赠单于使，休轺太原郭。

馆次厌烦歊，清怀寻寂寞。西缘十里馀，北上开化阁。

初入云树间，冥蒙未昭廓。渐出栏榥外，万里秋景焯。

岁晏风落山，天寒水归壑。览物颂幽景，三乘动玄钥。

但敷利解言，永用忘昏著。
三山纪游寄洪五
蓝千秋（清代）

自幼好道喜神仙，临风辄欲生羽翮。侧闻三十六洞天，乃是神仙之窟宅。

吾乡百里聚其三，巨灵知费几镂刻。玉笥麻姑不足数，罗浮天台乃敢与之敌。

嗟此神皋近屋庐，奈何终日披图徒啧啧。爰是斋心有七日，不携藜杖独登历。

半日到黄山，黄山凡九曲。石涧为肠胃，屈盘山之腹。

缘源日暮溪声中，行行欲尽路复通。冈峦万叠凝积翠，过此大都山为宗。

有时飞泉注巨壑，风訇雷吼何隆隆。登崇冈，入烟霭。

憩山亭，望华盖。山亭高高可望仙，华盖三峰若华盖。

云昔浮丘老仙伯，于此跨鹤遗九垓。我来褰裳陟其顶，果然崚极冠天扃。

俯视万有尽鸿濛，独立长啸来天风。片香顶礼心魂肃，仙翁赐我青芙蓉。

子有绿髓堕尘壒，服此还丹为玉童。炉峰不可上，还窥紫元洞。

洞口白云封，诃护有蛇龙。曩惟仙人白琼海，飞步一摹云篆踪。

夜宿繁星系檐际，旁睨洞黑无根蒂。道士烹茶话靊霳，四座闻之毛发惴。

亦云军峰碧元洞天更嵲岊，我闻此语转愁绝。拜辞浮丘下青嶂，日出五更中夜发。

上山下山磴道盘，两日乃抵峰之观。观在山颠居峰趾，从趾诣峰十五里。

峭壁插天几万寻，峰端穿云看灭起。天梯石栈半欹垂，望望悬崖惟一指。

爰誓心曰尔毋怛，爰敕足曰尔勿骫。百脉交戛汗浃踵，两膝枝拄颐隐齐。

少焉休天门，踞石关，南堕游丝旴水寒，青烟数点浮群山。

既度石关惟鸟道，非复人间风浩浩。烟云瞬息已万变，惝恍不知身历高。

石骨临下下空翠，侧立烟痕人度处。半趾著石半蹈虚，喘息不闻何知惧。

悬行倒立壁上，身为蠛蠓缘屋梁。鹰翅嶙峋来攫人，欲坠不坠万古张。

石版岭，下则负背上摩膺。鹅顶峰，左有石槛右烟笼。

行人咫尺相噭应，幸不见下之空濛。既至延伫敛精魄，默默太息疑梦中。

玉阙森列天人居，磬折再拜百虑袪。举眸群动灭，窅然惟太虚。

气象亦澌尽，太虚乃无庐。选间元气荡灵曦，玉海澄莹无端倪。

不敢久留神官怒，拨云披雾寻旧蹊。步至山腰欻雷鸣，上呈日色下阴翳。

云驰小马逐大马，殷殷俯听生然疑。下尽山麓一大笑，何人荷笠披蓑衣。

翊破云英溜雷雨，孰知我从雨上归。归路访中华，所历渐平宽。

竟日萦原隰，未敢歌路难。陟此山，若旋螺，三周百折犹山阿。

绿烟深锁不径露，一峰尽处一峰罗。既异碧元之峭崿，亦殊华盖之嵯峨。

倏恬旷，倏幽遐，高而不危深不颇，神功出险开陂陁。

呜呼三山擅灵奇，幽秀险严各奠基。告归三日休劳足，忽然掉头记依稀。

急起走笔右手涂，左手持纸尾。言无诠次只狂扫，少纵迷茫不可追。

一章写寄狮山翁，狮山狮山，此景恨不与君同。览此当卧游，户庭生清风。
句 其十九
王安国（宋代）

坐啸月华青嶂外，徐吟帆起白云边。
因振之之行过新昌怀鲍清卿
许及之（宋代）

新昌令尹鲍参军，中的声名孰似君。未免徒劳纡墨绶，不教平步上青云。

句如冰柱当庚伏，心似秋空纳世氛。岂为求齐工鼓瑟，知音合遣九霄闻。
西谷有浙聘予喜其得胜游因话浙中之胜
何景明（明代）

君向杭城去，兹游似马迁。应传越客酒，先泛楚人船。

入郭湖天迥，观潮海月圆。因君话禹穴，高兴亦飘然。
寄怀在伯三首
赵蕃（宋代）

沅水与湘水，合流俱洞庭。
如何君于我，乃隔影与形。
沧江鸥鹭野，深林兰蕙馨。
含章斯发发，遂性逐冥冥。
空庐
释文珦（宋代）

荒径草青青，空庐未始扃。
好山皆在目，无事可劳形。
已信虚空讲，何妨树石听。
悠然朝复莫，真道自相冥。
鹧鸪天 花朝祝花
胡佩荪（清代）

九十春光半已抛。千红万紫放今朝。怜芳叶底莺声嫩，选艳枝头燕舞娇。

花下祝，酹香醪。系铃护了更幡摇。好邀月姊多情照，忍逐风姨无赖飘。
感皇恩
张侃（宋代）

换骨有丹砂，阿谁传与。爱惜芳心不轻吐。客来烂熳，解得此情良苦。有时三两点、胭脂雨。

旧说江南，红罗亭下，未必春光便如许。认桃辨杏，最是渠家低处。问花曾怨不、娇无语。
建安遣兴
陆游（宋代）

今岁清诗欠百篇，强寻笔砚意茫然。
秋风有句君知否，合在严光钓濑边。
杂诗
许国佐（明代）

作诗亦似遇佳人，无心方得好诗邻。读书又如对佳宾，斋心方得好书亲。

愿君勿效唐宋诗，唐宋以下如骈枝。愿君勿掀秦汉书，秦汉以下如蠹鱼。

六经一座整衣冠，清风习习生云端。秦汉之下作朋友，雠磨一字不肯宽。
以桃并酒饷贾之奇
曹勋（宋代）

家园有桃瓮有酒，取以先饷国正公。
定能百杯步兵饮，可助一枕羲黄风。
十月桃
佚名（宋代）

千林凋尽，一阳未报，已绽南枝。独对霜天，冒寒先占花期。清香映月浮动，临浅水、疏影斜敧。孤标不似，绿李夭桃，取次成蹊。
纵寿阳、妆脸偏宜。应未笑、天然雅态冰肌。寄语高楼，凭栏羌管休吹。东君自是为主，调鼎鼐、终付他时。从今点缀，百草千花，须待春归。
酬司门卢四兄云夫院长望秋作
韩愈（唐代）

长安雨洗新秋出，极目寒镜开尘函。终南晓望蹋龙尾，

倚天更觉青巉巉.自知短浅无所补，从事久此穿朝衫。

归来得便即游览，暂似壮马脱重衔。曲江荷花盖十里，

江湖生目思莫缄。乐游下瞩无远近，绿槐萍合不可芟。

白首寓居谁借问，平地寸步扃云岩。云夫吾兄有狂气，

嗜好与俗殊酸咸。日来省我不肯去，论诗说赋相喃喃。

望秋一章已惊绝，犹言低抑避谤谗。若使乘酣骋雄怪，

造化何以当镌劖。嗟我小生值强伴，怯胆变勇神明鉴。

驰坑跨谷终未悔，为利而止真贪馋。高揖群公谢名誉，

远追甫白感至諴.楼头完月不共宿，其奈就缺行攕攕.
属者观池槛清明泉激石立芦丛交碧文禽并绚翛
毛滂（宋代）

图书多似道家山，池槛清虚不绮纨。
万壑春藏三石秀，五湖秋入两芦寒。
冰泉喷激珠成贯，绣羽沉浮花作团。
谁伴玉皇香案吏，光风霁月在阑干。
田园杂诗 其四
钱澄之（清代）

屋上春鸠鸣，田家谷始播。时雨催我还，倚锸檐前坐。

牧童去未归，雨声听渐大。时雨岂不嘉，所虑老牛饿。

自往唤牧童，牵牛入兰卧。我牛既以来，我锸行须荷。

田畴及时治，况复雨初过。亦知冒雨寒，为农焉敢惰。
有洗旧诰绫作青色鬻将以为缘以绀缯易得之作手卷赋小乐章求好事书其后
谢翱（宋代）

吴宫辇路伤行客，茧冰压云凝碧色。门前新扫染家邻，借人铺设残衣帛。

宫花剪绫连院号，覆取翻看成一道。织纹宛转敕字新，知是初谁六尺诰。

城霞失彩宫藓病，中与海图上衣领。改颜倖售缘所遭，褪药玄香洗蓝影。

青绸易得泪承睫，击筑楚歌无故业。歌残求书好事人，异代倘传诰绫帖。
果山春郊即事七首
吴泳（宋代）

酒灯棋雨忆昏黄，那得佳朋话此肠。
豪气已随烟柳折，未能除得作诗狂。
次韵 其五
韩淲（宋代）

桂树团团翠簇成，凉天佳月九秋情。根濡宿雨枝头润，细蕊传芳分外生。
胡笳十八拍十八首
王安石（宋代）

青天漫漫覆长路，一纸短书无寄处。
月下长吟久不归，当时还见雁南飞。
弯弓射飞无远近，青冢路边南雁尽。
两处音尘从此绝，唯向东西望明月。
寄度兄道友
释子淳（宋代）

寂照含虚未兆身，翛然那与物为邻。
任经风月霜威重，枯木花芳不犯春。
自阜平县过大派山二百里抵五台游览成咏
姚广孝（明代）

阜平从西来，大山与连谷。层冈历千重，一涧过百曲。

剑铓露远峰，练色纾寒瀑。虎迹屡惊人，鸟道长仄足。

霞光闪危峤，云气冱崇麓。乱蝉咽阴吹，幽禽响佳木。

断径鸣孤猱，平坡走群鹿。万蘤杂红紫，众叶纷青绿。

木皮野客衣，石广山氓屋。遐方日寻胜，空林暮投宿。

漫游知自许，纵览厌所欲。会当登五台，清凉我心目。
见乐天诗
元稹（唐代）

通州到日日平西，江馆无人虎印泥。

忽向破檐残漏处，见君诗在柱心题。
次韵芮漕国器忆去年上元二首
周必大（宋代）

门外人随月，窗前竹动风。
老便佳节静，病幸绿樽空。
春至鸿声北，人遥蝶梦东。
隔年诗有债，生理固知穷。
晦庵文公祠堂和令君韵
袁甫（宋代）

当年独抱伯牙名，身后祠堂列佩衾。
官职平生安义命，诗书终老惜光阴。
一椽古歙溪山窟，千古长松风月林。
彭令经营真有趣，个中应契老师心。
三川驿伏览座主舍人留题
杜牧（唐代）

旧迹依然已十秋，雪山当面照银钩。

怀恩泪尽霜天晓，一片馀霞映驿楼。
别张雄伯同年即次其秋思韵二首 其二
曹家达（清代）

君道忽中改，嗟予独苦吟。文章成灰槁，琴剑听消沉。

动地发遐响，钧天无赏音。片言感嘲讽，寥落古人心。
浣溪沙·小阁重帘有燕过
晏殊（宋代）

小阁重帘有燕过。晚花红片落庭莎。曲阑干影入凉波。
一霎好庭生翠幕，几回疏雨滴圆荷。酒醒人散得愁多。
元夕端居感事四绝句
张舜民（宋代）

凤楼南畔彩为山，百戏年年奉帝筵。
不独侍臣偏赐酒，当时一国梦钧天。
西江月·得一金丹事毕
王惟一（元代）

得一金丹事毕，休寻白虎青龙。泥文执象理难通。妙处非铅非汞。温养身心不动，满怀和气春风。顿然罔念又无功。还藉黄婆提董。
偈颂七十六首
释子益（宋代）

去年今日逢冬节，扑头扑面迎霜雪。
今年冬节又来临，屋角梅花弄晓晴。
笑它鲁史谩书云。
乔松歌
王迈（宋代）

华阳有乔松，直干千太强。
盘根据厚土，劲直凌秋霜。
不知种者据，拱把由羲皇。
不受秦人封，铁立心慨慷。
下有青牛蹲，中有琥珀藏。
长恐蛟龙姿，夜逐雷雨翔。
我愿为胎仙，高风下相羊。
共此清与高，保此坚与刚。
共闻尧舜君，至治垂衣裳。
玉帛交万国，朝觐开明堂。
我愿为榱桷，翼松为栋梁。
斩此冰雪根，绘画旋青黄。
万古永不朽，长久天日光。
酬卢载
郑獬（宋代）

三百年来无作者，杜陵气象久焦乾。
纵吟一夜鬼神哭，开卷满天星斗寒。
浑脱无踪宜造化，尘泥有意污波澜。
伤怀刻句无人会，寄与江南庾信看。
秋声
郑獬（宋代）

蚯蚓如嘒管，逢时土中鸣。
秋蝉抱枝死，不敢鼓秋声。
听者何无厌，忽如鸣秦筝。
大雨漂九土，旷荡空太清。
送文学士倅邛州
王安石（宋代）

文翁出治蜀，蜀士始文章。
司马唱成都，嗣音得王扬。
荦荦汉守孙，千秋起相望。
操笔赋上林，脱巾选为郎。
拥书天禄阁，奇字校偏傍。
忽乘驷马车，牛酒过故乡。
时平无谕檄，不访碧鸡祥。
问君行何为，关陇正繁霜。
中和助宣布，循吏缀前芳。
岂特为亲荣，区区夸一方。
惠白团扇
张埴（宋代）

藤经剡雪通姿哲，筠度湘秋刮骨清。
两洁不容尘有污，一圆还骨世无争。
生来肖貌难为遁，老去挥毫岂足名。
林下好风差自快，忍歌桃叶若为情。
园中杂书四首 其四
张镃（宋代）

初生科斗聚如拳，鼓吹骎骎聒夜眠。料得鱼蛮生妄想，曲车那解口流涎。
寄赵楚州
赵师秀（宋代）

承明虽妙古云劳，小借临边却自豪。
韩信所封兵尚劲，刘伶曾住酒应高。
牵来宝马通言语，放去雕弓落羽毛。
别有异时人忆处，万株杨柳绿春壕。
次韵刘无言寿山中五绝句敢请诸僚和之
葛立方（宋代）

载酒陶春久不归，将花判断定忘疲。
寻芳便作而今计，莫待他年子满枝。
和李源仲九日
王都中（元代）

我爱秋容淡，东篱皓皓晖。黄花依旧发，白发几时归。

明月辉官舍，清风爽客衣。今年好光景，长叹故人稀。
牡丹
方干（唐代）

不逢盛暑不冲寒，种子成丛用法难。
醉眼若为抛去得，狂心更拟折来看。
凌霜烈火吹无艳，裛露阴霞晒不干。
莫道娇红怕风雨，经时犹自未凋残。
句 其十五
张镃（宋代）

燕子初归已识面，牡丹未放已知名。
缘识
宋太宗（宋代）

夜醮星坛海岳飞，龙车摇曳羽云衣。
红霞影里轻烟色，玉烛风清皓月辉。
三岛花明铺锦绣，千年鹤送下金扉。
仙家莫道无多事，十二琼楼恨不归。
代人上郑相生日三首 其三 寿烛
张纲（宋代）

凝香红蜡大如椽，华堂两两排金莲。漏涩铜壶寒夜永，光摇翠幄争春妍。

兰膏芳苡何足道，帘卷香风碧烟袅。霜蛾勿用拂麟须，合就仙丹会难老。

我公身依日月光，不假仙丹亦寿康。煌煌神烛照天下，光焰何止万丈长。

世间爝火知无助，想像丹辉争欲赋。可怜贱士老不才，短檠见跋无佳句。
次令衿游玉壶高咏十绝·满园秋香
席羲叟（宋代）

黄金匀揉万英开，步绕清芬过砌台。
一笑欣然超鼻观，知公曾到月中来。
蒲团
冯时行（宋代）

瘦骨何支离，老鹤惊晴霜。
软苎联溪蒲，一榻风月堂。
四序自鳞次，跏趺贯炎凉。
达官重锦茵，妙姬罗衣裳。
寒士倚清秋，忧居涕浪浪。
此君勿相留，我欲坐相忘。
齐天乐·宿州道中咏蓼花。用梦窗韵
夏孙桐（清代）

玉波閒浸愁红影，秋心暗惊溪尾。颤露梢轻，垂烟穗小，柳外疏疏相倚。

飞蜻乍起。看低搅蘋花，湿云沈翠。点点星星，未经摇落恁憔悴。

年芳驿堠换早，几丛斜映处，渔舍临水。晓月人过，西风信到，一种沧浪幽意。

新凉似洗。问多少秋痕，碎脂零泪。咽尽凄蝉，客怀惆怅里。
句 其六
陈郁（宋代）

道至无偏党，心何有重轻。
赋古岩
释行海（宋代）

撑空乱石带云霞，灵树曾开几劫花。人在玲珑深处坐，疏疏泉点滴袈裟。
句
戚明瑞（宋代）

望帝花飞春尚寒。
降旨加赈去岁山东被灾州县
弘历（清代）

去岁阖省丰，被水廿州县。其中尚偏灾，况非所经见。

而我意恻恻，如睹沟壑转。迎銮来老幼，载道众无万。

饱暖多欣欣，忍彼向隅叹。亟重加两月，其馀概赐半。

复虑仓储少，许以银兼散。银不足谷价，则为增其算。

勤民不厌详，廿年一诚贯。有司善施行，其令吾恩遍。
送虞枢密还朝
李石（宋代）

一官齿发老侵寻，金马当年博陆沉。
樽俎笑谈人不见，玑衡造陆我无心。
曾瞻玉鼎三嵎近，便觉朱门百仞深。
忍使王阳行九折，囚山未敢废南音。
云仙
葛立方（宋代）

木叶萧萧兮雨冥冥，山鬼呼风兮猿夜鸣。
巫假神兮惊愚，髡假巫兮乞灵。
云仙来兮瑶席启，坎坎击鼓兮拜寒水。
云仙去兮闪倏不闻。锦伞摇兮望莫云。
纷姣服兮走朝与暮，焄蒿淫昏兮使君怒。
青螭白虬兮不须款帝居，请发镞兮何必天弧。
沉主兮焚屋，正人伸乞兮淫神夜哭。
妖止兮俗醇，请倾百川兮寿使君。
鼻亭兮不记营道，苏侯兮已屏尧庙。
愤王去兮响莫出，狄梁公兮方草檄。
达磨真赞 其一
释慧空（宋代）

香至国王之季子，般若多罗之克家。六宗既正西乾眼，五叶来开东震花。

根源直截无文字，皮髓分张有等差。却怕老僧行正令，急携只履返流沙。
宫词 其十一
花蕊夫人徐氏（唐代）

御制新翻曲子成，六宫才唱未知名。尽将觱篥来抄谱，先按君王玉笛声。
送别
王之涣（唐代）

杨柳东风树，青青夹御河。(东风 一作：东门)
近来攀折苦，应为别离多。
同陈德基胡进士李季常同集吕心文园亭
黎民表（明代）

黄尘车马鬓成斑，三月君能掷印还。花下琴尊常迟客，望中云气尚临关。

休论藜杖携青琐，好去丹砂鍊玉颜。万里鸥波元浩荡，可无招隐五湖间。
答郑纬文司理
卢龙云（明代）

雀罗幽寂掩柴荆，祗许求羊狎旧盟。独鹤九皋千里梦，冥鸿两旧尺书情。

篇诗已幸分玄草，杯酒何由对落英。世事浮沉君自见，息机羡尔早遗荣。
送坚甫同年
文同（宋代）

坚甫神太清，不谓久流落。
别来二十载，论议转深博。
其中富所有，种道以文获。
铺张讲治乱，破若劲弩彉。
众人诮青衫，可笑俗眼薄。
兰筋隐瘦骨，垂耳受羁络。
拳挛喙拄地，过者无伯乐。
去蜀持底归，雄藁满坏橐。
朝辞玉垒关，暮上石櫃。
知子者云谁，独我怀抱恶。
乙巳三月十五日监察御史王东溪节宿戒方回万
方回（元代）

世间春暖此间寒，万树阴阴万竹攒。
驄马来游人不避，画龙谁写我频看。
余生久已忘三黜，高会犹容预四难。
閒赏孤山梅五绝，樽前剩爱一枝酸。
龙兴行香游宝莲寺
李新（宋代）

鱼舞天清日，经行小刹初。
松柯青羽葆，贝叶细蝇书。
杜画奇无敌，周妻俗有余。
业无支遁辈，难自卜幽居。
西江月·欲入全真门户
谭处端（元代）

欲入全真门户，行住坐卧寂寥。存心乞化度中朝。尘事般般屏了。莫论黄芽白雪，休搜龙虎婴娇。色财无挂火烟消。便是蓬莱三岛。
读史 其一
孔祥淑（清代）

鸿濛判天地，清辉并日明。仪型孚万国，端由内化成。

早朝警永巷，失德误倾城。法戒昭古鉴，尚论贵持平。

燕私苟不忝，千载流芳声。诞降开王业，瑞纪《生民》诗。

绵绵承世德，三后助鸿基。艰难知稼穑，动静慎容仪。

胎教更太任，鸑鹫鸣西岐。有归信天命，蒙难晦明夷。

作孚同服事，不使臣节亏。家国通一理，端为百世师。
寄李衡州（时所居即衡州宅）
权德舆（唐代）

片石丛花画不如，庇身三径岂吾庐。

主人千骑东方远，唯望衡阳雁足书。
游仙曲
陈允平（宋代）

中秋月正明，夜半飞紫琼。
拂袖天上去，揽衣朝太清。
缥缈黄金阙，迢遥白玉京。
离离百宝幢，袅袅九华旌。
箫韶起碧落，散花飘群英。
翱翔鸾鹤舞，清彻云璈声。
凌凌九霄寒，风露薄青冥。
弱水三万里，仙路眇蓬瀛。
不赴瑶池宴，相约董双成。
吹笙骑凤凰，飞上芙蓉城。
投所知
郑谷（唐代）

砌下芝兰新满径，门前桃李旧垂阴。

却应回念江边草，放出春烟一寸心。
题双松图赠司虞赵子瑛
胡奎（元代）

吾闻泰华山，上有千尺之长松。白云英英出其颠，天门日观遥相通。

三更鸡鸣海水赤，羲和揽辔骑飞龙。松下高人坐盘石，金芝瑶草青茸茸。

三年钓鳌东海上，奏最去谒明光宫。栋梁之材当大用，大夫不让秦时封。

赠君此图千里玩，长见青青齐鲁东。
子大有游东山之约以诗相趣因次其韵
王炎（宋代）

猛省香山及辋川，句中摹写共流传。
烦公检点遗编看，二老元曾赋几篇。
奉怀
唐之淳（明代）

季夏鹰始击，温风入庭除。小人有所思，君子在远途。

远途亦良有，王事迫简书。铁马嘶莽苍，霜刀拂蝥弧。

昨传过建州，分兵作前驱。折冲更何人，忠勇相与俱。

义分皎星日，戡暴力有馀。安知非卫霍，为汉却匈奴。

我蒙公所爱，缱绻鱼水如。所惭幕中士，局促辕下驹。

遐征不能从，假此涂阳居。凌晨望朝鲜，夕梦辽城隅。

临云忆搴旗，见月思弯弧。身远而心迩，迟徊以踌躇。
题陈嵇亭工部鹤桂门图
姚鼐（清代）

编篱植援桂为门，中置藜床道自尊。纵使淮南好仙术，淹留无计致王孙。
春怀十首
汪莘（宋代）

青天夫何长，白日又何促。
吹却几株花，成此一村绿。
不嫌春已晚，春晚爱不足。
谁能描晚春，隐然在心曲。
我心如明镜，万象相映烛。
我心如虚空，万物自磨触。
斜阳红欲滴，远水光可掬。
中有太古人，歌声出金玉。
登鄱江楼
黎廷瑞（宋代）

江城一登眺，寒色有无间。
帆拂沙头树，僧归云外山。
楼高西照急，叶尽北风閒。
世事何时足，悠悠飞鸟还。
鹧鸪天 溪上春望
庄棫（清代）

李白桃红次第开。何人溪上泛舟来。盘飧市远无兼味，樽酒家舟只旧醅。

慵拾翠，缓停杯。良辰美景且开怀。人生不向三春醉，何事东风淑景催。
松峰庵即席示同年
黄公度（宋代）

才子连镳俯近坰，强缉巴词醉墨轻。
我辈讵能捐习气，伊人底事寡诗情。
漫令抆目朝朝望，无复挥毫字字清。
冷淡生涯殊不恶，想应着意讳穷名。
从德邻至邓城访魏道辅故屋怀道符
李廌（宋代）

孟春属佳辰，驾言从郡丞。
蓐食戒徒御，篝火事徂征。
方舟绝横汉，适彼樊侯城。
缅怀昔封君，能使晚周兴。
千龄想风概，慨叹岸与陵。
故城若墟落，邑屋袖可凭。
盘飧倦举箸，幅幅气拂膺。
古寺蔽榛甓，破舍余残僧。
人言魏徵君，於焉常曲肱。
窭居三十年，蔚然以诗鸣。
人忧不改乐，信哉贤者能。
常闻有四友，作堂在郊垧。
我虽樗栎材，臭味亦其朋。
会当从飞盖，清夜一来登。
腾腾
陆游（宋代）

腾腾吾丧我，兀兀我忘吾。
万事皆堕甑，一身真朽株。
江天号鹳鹤，村巷暗楸梧。
薄酒犹堪醉，归来稚子扶。
阳朔道中两绝 其二
李光（宋代）

万里南行岂偶然，黄粱一枕梦邯郸。初无惠政苏疲俗，父老休迎旧长官。
题紫溪驿
黄履（宋代）

行尽高山到紫溪，昔年曾此侍亲归。而今只见经游地，不见慈颜泪满衣。
即事
陆游（宋代）

万里山河拱至尊，羽林铁骑若云屯。
群公先正不复作，故国世臣谁尚存！河洛可令终左衽，刍荛何自达修门？王师一日临榆塞，小丑黄头岂足吞！
喜观即到复题短篇二首 其二
杜甫（唐代）

待尔嗔乌鹊，抛书示鹡鸰。枝间喜不去，原上急曾经。

江阁嫌津柳，风帆数驿亭。应论十年事，愁绝始星星。
访章禅老
李中（五代）

比寻禅客叩禅机，澄却心如月在池。

松下偶然醒一梦，却成无语问吾师。
愧室丁未试御史报罢余赠别有当代南雷人不识之句子益方裒集其生前酬唱之作书来属补录附此追挽 其一
郭曾炘（清代）

易箦丁宁愿竟虚，横流一决遂沦胥。南雷若使生今日，应废《明夷待访》书。
次韵解颐叟九日登楼唐律二首 其二
许及之（宋代）

规模器业足资身，合是兰宫第一人。风月难兄居半刺，文章经国肯全贫。

身丁近免家家喜，首述长谣句句新。预卜他时康济事，定应不负白纶巾。
观故中书舍人张公所书时氏家系
曾丰（宋代）

百年中表朱陈宅，十世婚姻嫁娶图。
词翰所形高谊激，子孙其忍旧盟渝。
暑中闲咏
苏舜钦（宋代）

嘉果浮沈酒半醺，床头书册乱纷纷。北轩凉吹开疏竹，卧看青天行白云。
湘中杂咏十绝
王炎（宋代）

江天云暝雨垂垂，日暮移舟口岸时。
拈笔欲题还袖手，细搜摩诘画中诗。
四面山午饭澡雪尘土往太湖二首
王之道（宋代）

白沙浥夜雨，苍松弄朝日。
清风满行路，駸駸能上能下蹄疾。
溪声静如漱，岚翠浓欲滴。
我岂山中僧，前身饱游历。
夏日游环碧亭
郭祥正（宋代）

登山得斯亭，佳宾幸过从。取笋苍玉林，置酒黄金钟。

愿言寿而苍，泰运宁易逢。孔孟陟三事，尧舜乘六龙。

民财皆辨析，田壤仍登丰。关关禽声和，剪剪木影浓。

濯足就绿水，披衣揽清风。微吟百忧散，达道千古同。

诸君况才豪，如罴复如熊。莫辞烂醉归，皓月还生东。
鹦鹉曲 洞庭钓客
冯子振（元代）

年光流水何曾住。早忘却姓吕岩父。记蓬莱阆苑相逢，一别风流如雨。算人间碧海桑田，只似燕鸿来去。岳阳楼剑气凌云，度老树神仙此处。